M Ä Ä R U S

Haapsalu			11. aprill 2018 nr 7

Arengukava koostamise kord

Määrus kehtestatakse kohaliku omavalitsuse seaduse § 37² lg 2 alusel.

§ 1. Määruse reguleerimisala
Käesoleva määrusega kehtestatakse Haapsalu Linna (edaspidi linna) arengukava (edaspidi linna arengukava), valdkonna arengukava, Haapsalu Linnavalitsuse hallatava asutuste (edaspidi hallatav asutus) arengukava ja küla arengukava algatamise, koostamise, muutmise ja kinnitamise korra.

§ 2. Arengukava, eelarvestrateegia ja eelarve vahelised seosed
(1)	Valdkonna arengukava, hallatava asutuse arengukava ja külaarengukava peavad olema kooskõlas linna arengukavaga.
(2)	Linna arengukava on aluseks linna eelarve koostamisel, varaga tehingute tegemisel, investeeringute kavandamisel ning investeeringuteks toetuste taotlemisel.
(3)	Arengukavades kavandatud tegevuste elluviimiseks vajalikud kulutused ja nende finantseerimine kajastatakse linna eelarvestrateegias.
(4)	Kui linna arengukava muudetakse ja sellega kaasneb mõju eelarvele, tuleb eelarvestrateegia viia linna arengukavaga viia kooskõlla.

§ 3. Arengukava mõiste ja periood 
(1)	Linna arengukava on linna pika- ja lühiajalisi arengueesmärke määrav ja nende elluviimise tegevusi kavandav dokument, mis tasakaalustatult arvestab majandusliku, sotsiaalse ja kultuurilise keskkonna ning looduskeskkonna arengu pikaajalisi suundumusi ja vajadusi ning on aluseks erinevate eluvaldkondade arengu integreerimisele ja koordineerimisele.
(2)	Linna arengukava peab hõlmama iga aasta 15. oktoobri seisuga vähemalt nelja eelseisvat eelarveaastat. Kui linnal on pikemaajalisi kohustusi või neid kavandatakse pikemaks perioodiks, tuleb linna arengukavas esitada andmed arengukava kehtivusaega ületavate kohustuste kohta.
(3)	Valdkonna arengukava on linna ühe tegevusvaldkonna arengueesmärke määrav ja nende saavutamiseks tegevusi kavandav dokument.
(4)	Hallatava asutuse arengukava on hallatava asutuse arengueesmärke määrav ja nende saavutamiseks tegevusi kavandav dokument.
(5)	Küla arengukava käsitleb linna territooriumi osa arengut. Territooriumi osa arengukava käsitleb üksikasjalikumalt linna arengukavas seatud eesmärke ning täpsustab eesmärkide täitmise võimalusi tulenevalt territooriumi osa eripärast.
(6)	Valdkonna arengukava, hallatava asutuse arengukava ja küla arengukava peab hõlmama iga aasta 15. oktoobri seisuga vähemalt nelja eelseisvat eelarveaastat, kui seaduses ei ole sätestatud pikemat perioodi.

§ 4. Arengukava koostamise algatamine
(1)	Linna arengukava koostamise algatab Haapsalu Linnavolikogu (edaspidi linnavolikogu) otsusega.
(2)	Valdkonna arengukava koostamise algatab linnavalitsus korraldusega.
(3)	Hallatava asutuse arengukava koostamise algatab linnavalitsus korraldusega, kui hallatava asutuse põhimääruses ei ole sätestatud teisiti. Hallatava asutuse arengukava on haridusasutusele kohustuslik dokument, teistele hallatavatele asutustele on arengukava koostamine vabatahtlik.
(4)	Küla arengukava koostamise algatab ja koostada külaselts või seltsing.

§ 5. Arengukava eelnõu koostaja 
(1)	Linna arengukava ja territooriumi osa arengukava eelnõu koostab linnavalitsus.
(2)	Valdkonna arengukava eelnõu koostab linnavalitsuse struktuuriüksus (edaspidi struktuuriüksus), mille haldusalas vastav valdkond asub.
(3)	Hallatava asutuse arengukava eelnõu koostab hallatav asutus koostöös struktuuriüksusega.
(4)	Kooli arengukava eelnõu koostab kool koostöös struktuuriüksusega, hoolekogu, õpilasesinduse, õppenõukogu ning ekspertidega koolist või väljastpoolt kooli.
(5)	Küla arengukava koostab külaselts või seltsing.

§ 6. Linna arengukava ja valdkonna arengukava eelnõu koostamine
(1)	Arengukava koostamiseks korraldab linnavalitsus koos linnavolikogu komisjonidega arutelusid töörühmades, kuhu võivad kuuluda Haapsalu Linnavolikogu (edaspidi volikogu) liikmed, linnavalitsuse liikmed, ametnikud, hallatavate asutuste juhid, vastava valdkonna või territooriumi asutuste ja seltside juhid ning teised huvitatud isikud. 
(2)	Töörühmade otsustuste alusel koostab linnavalitsus linna arengukava kinnitamise eelnõu  ja esitab selle enne avalikustamist volikogule tutvumiseks.
(3)	Linnavalitsus avalikustab linna arengukava linna veebilehel vähemalt kaheks nädalaks, mille jooksul on kõigil huvitatud isikutel võimalus teha ettepanekuid linna arengukava eelnõu muutmiseks ja täiendamiseks, sh elektronposti teel. Teade arengukava avalikustamise kohta avaldatakse ühes maakondliku levikuga ajalehes.
(4)	Linnavalitsus korraldab koos volikoguga avaliku arutelu avaliku väljapaneku tulemuste ja ettepanekute arutamiseks seitsme tööpäeva jooksul pärast avaliku väljapaneku lõppu.
(5)	Avalikul arutelul heakskiidu leidnud ettepanekute alusel teeb linnavalitsus linna arengukava eelnõus vastavad täiendused ja parandused ning esitab eelnõu volikogule kinnitamiseks hiljemalt 31. augustil.

§ 7. Hallatava asutuse arengukava eelnõu koostamine
(1)	Hallatava asutus esitab arengukava eelnõu linnavalitsusele.
(2)	Kooli arengukava eelnõu esitatakse enne linnavalitsusele esitamist arvamuse andmiseks kooli hoolekogule, õpilasesindusele ja õppenõukogule.  Linnavalitsusele esitamisel lisatakse kooli arengukava eelnõule protokoll hoolekogu, õpilasesinduse ja õppenõukogu hinnanguga arengukava eelnõule.
§ 8. Küla arengukava koostamine
(1)	Küla arengukavas ehk territooriumi osa arengukavas, mille koostajaks ei ole linnavalitsus, peab olema tasakaalustatult arvestatud kõigi huvidega, tagatud huvigruppide kaasamiseks piisav teavitus ning olema kooskõlas teiste linna arengukavadega.
(2)	Küla arengukava koostatakse koostöös linnavalitsusega.
(3)	Küla arengukava kinnitab küla üldkoosolek.
(4)	Küla üldkoosolekul kinnitatud küla arengukava esitatakse linnavalitsusele kooskõlastamiseks.

§ 9. Arengukava sisunõuded
(1)	Linna arengukavas esitatakse vähemalt kohaliku omavalitsuse korralduse seaduse § 37 lõikes 2 sätestatud andmed.
(2)	Linna arengukava lähima nelja aasta jooksul teostatavad investeeringuobjektid ja põhitegevused esitatakse investeeringute kavas. Investeeringute kava kinnitatakse linna eelarvestrateegia osana.
(3)	Kui vastavat valdkonda reguleerivas õigusaktis ei ole sätestatud teisiti, esitatakse valdkonna, hallatava asutuse ja külaarengukavas vähemalt järgmised andmed:
(4)	Hetkeolukorra analüüs;
(5)	Arengustrateegia – strateegilised eesmärgid ja visioon;
(6)	Tegevuskava – tegevused, mida on vaja teha püstitatud eesmärkide saavutamiseks arengukava perioodi lõpuni. Investeeringute kava esitatakse arengukava lisana ja/või kajastatakse eelarvestrateegias.
(7)	Seire.
(8)	Kooli arengukavas esitatakse kooli arengu eesmärgid ja põhisuunad ning tegevused eesmärkide saavutamiseks.

§ 10. Arengukava vastuvõtmine
(1)	Linna arengukava võtab vastu linnavolikogu määrusega hiljemalt arengukava  kehtima hakkamisele eelneva aasta 15. oktoobril.
(2)	Valdkonna arengukava võtab linnavolikogu vastu määrusega.
(3)	Hallatava asutuse arengukava võtab linnavalitsus vastu määrusega, kui hallatava asutuse põhimääruses ei ole sätestatud teisiti.
(4)	Külaarengukava kooskõlastab linnavalitsus korraldusega.
§ 11. Vastuvõetud arengukava avaldamine
(1)	Linna arengukava avaldatakse Riigi Teatajas ja linna kodulehel.
(2)	Valdkonna arengukava avaldatakse linna kodulehel.
(3)	Hallatava asutuse arengukava avaldatakse linna ja hallatava asutuse kodulehel.
(4)	Külaarengukava avaldatakse linna kodulehel ja võimalusel asjakohase külaseltsi kodulehel.

§ 12. Arengukava ülevaatamine, muutmine ja täitmise jälgimine
(1)	Arengukava ülevaatamise käigus selgitatakse välja arengukava muutmise vajadus.
(2)	Arengukava muutmise eelnõu menetlemisel järgitakse käesoleva määruse §-des 4-10 sätestatud korda.
(3)	Arengukava täitmise jälgimist korraldab linnavalitsus.
(4)	Kui linnavalitsus ei ole sätestanud teistsugust tähtaega, esitavad struktuuriüksuste juhid ja hallatavate asutuste juhid linnavalitsusele oma valdkonna põhiselt iga aasta 1. märtsiks andmed linna arengukava ja valdkonna arengukava arengueesmärkide täitmise ja tegevuste läbiviimise kohta.
(5)	Ülevaade arengukavas ettenähtud eesmärkide täitmisest koostatakse eelneva kalendriaasta kohta ja esitatakse linna majandusaasta aruandes.

/allkirjastatud digitaalselt/
								/allkirjastatud digitaalselt/
Peeter Vikman
Aselinnapea linnapea ülesannetes				Erko Kalev
								Linnasekretär